钦定古今图书集成/理学汇编/学行典/第129卷 > 荀悦申鉴 > 《杂言上》
## 钦定古今图书集成/理学汇编/学行典/第129卷 > 荀悦申鉴 > 《杂言上》

君子食和羹以平其气，听和声以平其志，纳和言以
平其政，履和行以平其德。夫酸咸甘苦不同，嘉味以
济谓之和羹；宫商角征不同，嘉音以章谓之和声；臧
否损益不同，中正以训谓之和言；趋舍动静不同，雅
度以平谓之和行。人之言曰：“唯其言而莫予违也，则
几于丧国焉。”孔子曰：“君子和而不同。”《晏子》亦云：“以水
济水，谁能食之？琴瑟一声，谁能听之？”《诗》云：“亦有和羹，
既戒且平。奏假无言，时靡有争。”此之谓也。